Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi ääntä hitaammin lentävien siviili-ilma-alusten meluluokitusta koskevan yhteisön kehyksen vahvistamisesta melumaksujen laskentaa varten" (KOM(2001) 74 lopullinen – 2001/0308 COD)



Virallinen lehti nro C 221 , 17/09/2002 s. 0017 - 0018



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston direktiivi ääntä hitaammin lentävien siviili-ilma-alusten meluluokitusta koskevan yhteisön kehyksen vahvistamisesta melumaksujen laskentaa varten" (KOM(2001) 74 lopullinen - 2001/0308 COD) (2002/C 221/05) Neuvosto päätti 29. tammikuuta 2002 Euroopan yhteisön perustamissopimuksen 80 artiklan 2 kohdan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 30. huhtikuuta 2002. Esittelijä oli Bo Green. Talous- ja sosiaalikomitea hyväksyi 29. ja 30. toukokuuta 2002 pitämässään 391. täysistunnossa (toukokuun 29. päivän kokouksessa) seuraavan lausunnon äänin 96 puolesta 2:n pidättyessä äänestämästä. Kukaan ei äänestänyt vastaan. 1. Taustaa 1.1. Lentoliikennettä ja ympäristöä käsittelevässä tiedonannossaan(1) komissio ehdottaa taloudellisten kannusteiden käyttöönottoa "parhaimpien palkitsemiseksi ja pahimpien rankaisemiseksi". 1.2. Tässä käsiteltävä aloite perustuu Euroopan siviili-ilmailukonferenssin (ECAC, European Civil Aviation Conference) melumaksuja koskevaan suositukseen, joka hyväksyttiin konferenssin jäsenvaltioiden siviili-ilmailualan pääjohtajien kokouksessa kesäkuussa 2000. 1.3. Koska yhteisön jäsenvaltioissa sovellettavat lentoasemamaksujärjestelmät ovat keskenään erilaisia, yhteisen meluluokittelukehyksen käyttöönoton on tarkoitus lisätä selkeyttä, kohtelun tasapuolisuutta sekä lentoasemamaksuihin sisällytettävän melumaksuosuuden ennakoitavuutta. 2. Komission ehdotus 2.1. Komission ehdotus noudattaa kansainvälisen siviili-ilmailujärjestön ICAO:n lentoasemamaksuihin soveltaman politiikan yleisperiaatteita, joita ovat avoimuus, kustannusvastaavuus sekä melumaksujen suhteuttaminen melukuormitukseen. 2.2. Ehdotuksessa esitetään lisäksi noudatettavaksi periaatetta, jonka mukaan melumaksujen korottamisen tai myönnettävien hyvitysten erotus ei saa ylittää palvelun tarjoamisesta aiheutuvia kustannuksia, eli tuottaa voittoa. 2.3. Ilma-alusten yhteinen meluluokitus vahvistetaan ainoastaan maksujen perimistä varten, eikä sitä voida soveltaa toiminnan rajoittamiseen. 2.4. Ehdotuksen lähtökohtana on melutodistusten myöntämistä varten suoritetuissa ICAO:n mittauksissa todettu yksittäisten ilma-alusten absoluuttinen melutaso. Ehdotuksessa erotetaan lisäksi toisistaan laskeutumismelutaso ja lentoonlähtömelutaso. 2.5. Vähimmäis- ja enimmäismelumaksun suhde saa olla enintään 1:20. 2.6. Ehdotus sisältää lisäksi harkinnanvaraisen säännöksen yleisölle annettavasta tiedosta, joka koskee ilma-alusten melun tuottoa (ts. melupäästö matkustajaa tai lastitonnia kohti). 2.7. Lisäksi esitetään perustettavaksi sääntelykomitea, joka avustaa komissiota sen varmistamiseksi, että direktiivi saatetaan kansainvälisen siviili-ilmailun yleissopimuksen liitteessä 16 olevan 1 niteen tuoreimman version mukaiseksi. 3. Yleistä 3.1. Euroopan talous- ja sosiaalikomitea ilmaisee tyytyväisyytensä komission ehdotukseen yhteiseksi lentomelun luokittelujärjestelmäksi ja antaa sille tukensa, sillä ehdotus edistää nykyisten järjestelmien yhtenäistämistä. 3.2. ETSK painottaa kuitenkin, että melumaksujen käyttöönotto lentoasemien lähialueiden meluongelmien ratkaisemiseksi kuuluu edelleen jäsenvaltioiden toimivaltaan. 3.3. Komitea korostaakin, ettei yhteistä kehystä tule tukita kehotukseksi ottaa melumaksut käyttöön lentoasemilla, joiden ympäristössä meluongelmaa ei ole. 3.4. Meluluokitteluun liittyvää yhteisön kehystä pidetään monimutkaisena, koska kultakin lentoasemalta edellytetään erittäin yksityiskohtaisia tietoja yksittäisten ilma-alusten rekisteröidyistä melupäästöistä. 3.5. Melumaksua tulisi muuttaa, koska suurten ilma-alusten aiheuttama melukuormitus matkustajaa tai muuta lastiyksikköä kohti on pienempiä aluksia vähäisempi. Tätä ei ole otettu huomioon ehdotuksen liitteessä esitetyssä melumaksun laskukaavassa. Tilanne voitaisiin korjata myöntämällä kyseisille ilma-aluksille hyvityksiä, ja niiden määrittelyssä otettaisiin huomioon kunkin lentoaseman erityistilanne. 3.6. Melumaksujen käyttöönotto joillain lentoasemilla voi johtaa siihen, että lentoyhtiöt siirtävät meluisimman kalustonsa reiteille, joiden määräasemat eivät peri melumaksuja. Kaikkien lentoasemien onkin paikallaan ottaa kantaa melumaksujen käyttöönottoon. 4. Erityistä 4.1. Komitean ainoa huomautus koskee alimman ja korkeimman melumaksun välistä suhdetta 1:20 (ehdotetun direktiivin 3 artiklan 3 kohta). Suhteen soveltamista ei pidä rajoittaa "kuhunkin ajanjaksoon", vaan sitä tulee soveltaa 24 tuntia vuorokaudessa. Tämä merkitsee esim. sitä, että korkein yölentoja koskeva melumaksu voi olla korkeintaan 20 kertaa suurempi kuin alin päivälennoilta perittävä maksu. 4.2. Tämän vuoksi ETSK ehdottaakin, että 3 artiklan 3 kohdan ilmaus "kunakin ajanjaksona" poistetaan. Bryssel, 29. toukokuuta 2002. Talous- ja sosiaalikomitean puheenjohtaja Göke Frerichs (1) KOM(1999) 640 lopullinen.